રાજ્ય આરોગ્ય વિભાગના સૂત્રોના મતે, ગુજરાતમાં આજે કુલ ૧૮ જિલ્લાઓમાં સ્વાઇન ફ્લૂના કેસો નોંધાયા હતાં. આખાયે રાજ્યમાં સૌથી વધુ અમદાવાદમાં સ્વાઇન ફ્લૂના ૪૬ કેસો નોંધાયા હતા. આ ઉપરાંત સુરતમાં ૧૭ , કચ્છમાં ૧૬ , વડોદરામાં ૮, આણંદમાં ૪ અને ભાવનગરમાં ૪ કેસો નોંધાયા છે. ગાંધીનગર અને ભરૃચમાં ૩-૩ કેસો નોંધાયા હતા. રાજકોટ , જૂનાગઢ , ખેડા , સુરેન્દ્રનગર , મોરબીમાં ૨-૨ કેસો નોંધાયા છે જયારે જામનગર , મહેસાણા , બનાસકાંઠા, દાહોદ , નર્મદા અને અરવલ્લીમાં એક-એક કેસ નોંધાયા હતાં. આમ, એકાદ જિલ્લાને બાદ કરતાં મોટાભાગના જિલ્લાઓમાં સ્વાઇન ફ્લૂ પ્રસરી ચૂક્યો છે. આજે સ્વાઇન ફ્લૂએ જાણે રાજ્યમાં હાહાકાર મચાવી દીધો હતો કેમ કે, ૧૦ દર્દીઓના સ્વાઇન ફ્લૂથી મોત થયાં હતાં જેમાં કચ્છમાં ૨ , અમદાવાદમાં ૨ અને સુરતમાં ૨ દર્દીઓના મોત નિપજ્યાં હતાં. વડોદરા , દાહોદ, નર્મદા અને સુરેન્દ્રનગરમાં ૧-૧ દર્દીના મોત થયાં હતાં. સ્વાઇન ફ્લૂનો મરણઆંક અને કેસોનો આંક વધતાં ખુદ રાજ્ય આરોગ્ય વિભાગ ચિંતિત છે. સ્વાઇન ફ્લૂને કાબૂમાં લેવા રાજ્ય આરોગ્ય વિભાગે ઘણાં પગલાં લીધા હોવાનો દાવો કર્યો તેમ છતાંયે રોગચાળો કાબૂમાં આવી શક્યો નથી. આરોગ્ય વિભાગ જાણે ફાંફા મારી રહ્યું છે. રોજેરોજ સ્વાઇન ફ્લૂના કેસો વધી રહ્યાં છે. સરકારી અને ખાનગી હોસ્પિટલોમાં દર્દીઓ ટપોટપ મરી રહ્યાં છે જેના પગલે ગુજરાતમાં જાણે લોકોમાં સ્વાઇન ફ્લૂ મેનિયા ઘર કરી રહ્યો છે જેથી ભયનો માહોલ પ્રસર્યો છે. અત્યાર સુધીમાં ગુજરાતમાં સ્વાઇન ફ્લૂનો મરણઆંક ૮૧ થયો છે જયારે કુલ કેસોનો આંક ૭૪૪ સુધી પહોંચ્યો છે. આમ,રોજેરોજ વધતાં કેસો વકરતાં જતાં સ્વાઇન ફ્લૂની ગંભીરતાને પ્રદર્શિત કરે છે.